*Tämä artikkeli kertoo suomaisesta farmakologian professorista. Muista samannimisistä kerrotaan  täsmennyssivulla.*

**Mikko Olavi Niemi** (s. 1975) on suomalainen lääkäri ja Helsingin yliopiston farmakogenetiikan professori. Vuosien 2014–2016 ja 2021 *Highly Cited Researchers* -listojen mukaan hän oli yksi maailman viitatuimmista lääkeaineopin ja toksikologian tutkijoista. Hän on saanut rahoitusta tutkimustyölleen muun muassa Euroopan tutkimusneuvostolta.

Hän väitteli vuonna 2001 Helsingin yliopistossa farmakologian ja farmakokinetiikan alaan kuuluvalla englanninkielisellä artikkeliväitöskirjalla *Effects of induction and inhibition of cytochrome P-450 enzymes on the pharmacokinetics and pharmacodynamics of oral antidiabetic drugs*. Professori Pertti J. Neuvosen ohjauksessa syntynyt väitöskirja tarkasteli diabeteslääkkeiden yhteisvaikutuksia. Joidenkin lääkkeiden todettiin häiritsevän diabeteslääkkeitä pilkkovien entsyymien toimintaa maksassa. Niemi myös havaitsi suuria eroja lääkepitoisuudessa terveiden ihmisten välillä.

Väitöskirjan jälkeisiä jatko-opintoja Niemi teki Kliinisen farmakologian instituutissa Stuttgartissa. Hän havaitsi, että vesiliukoisen pravastatiini-kolesterolilääkeaineen pitoisuudet elimistössä olivat yhteydessä OATP1B1-kuljetusproteiinin geneettiseen vaihteluun. Hän paikansi geenimuutoksen, joka heikensi pravastatiinin pääsyä maksaan ja poistumista elimistöstä. Helsinkiin palattuaan Niemi jatkoi kuljetusproteiinien tutkimista ja osoitti tutkimusryhmänsä kanssa, että kuljetusproteiini oli tarpeen myös rasvaliukoisella simvastatiini-kolesterolilääkeaineella. Perinnöllinen muutos OATP1B1-geenissä vaikutti tämän rasvaliukoisen lääkeaineen liikkumiseen enemmän kuin vesiliukoisen pravastatiinin. Löydös oli erittäin merkittävä, ja johti jatkotutkimuksiin, joiden seurauksena kuljetusproteiinien merkitystä ja ihmisten välisiä eroja pyritään arvioimaan lääkekehityksessä aiempaa kattavammin. 

Professori Niemen mukaan lääkkeiden teho tepsii toivotusti vain osalla ja jää alle toivotun tason noin kolmanneksella käyttäjistä. Hän pyrkii tutkimusryhmänsä kanssa kehittämään lähestymistä, jossa potilaan perimästä saatua tietoa voitaisiin hyödyntää kolesterolilääkityksen määräämisessä. Geenitieto voitaisiin ottaa huomioon muun lääkityksen ja sairauksien ohella, jolloin lääkkeiden määräämistä voitaisiin muuttaa yksilöllisemmäksi.

Mikko Niemi on ollut Suomalaisen tiedeakatemian jäsen vuodesta 2014.

Lähteet
-------

1. 1 2 3  Kivimäki, Antti: Siteeratuimpia tutkijoita: Farmakologia. Mik­ko Nie­mi – kul­je­tus­pro­teii­nien mer­ki­tyk­sen pal­jas­ta­ja  2017. Helsingin yliopisto. Viitattu 2.1.2015. (englanniksi)
2. ↑  Mikko Niemi – Palkinnot Helsingin yliopiston Tuhat-tutkimustietokanta. Viitattu 26.10.2017. (englanniksi)
3. ↑  Highly Cited Researchers (2016) (Highly Cited Researchers) Clarivate Analytics. Viitattu 18.10.2017. (englanniksi)
4. ↑  Laurin, Julia: Clarivate Analytics Presents Highly Cited Researchers, 2016 (Listaus perustuu Web of Sciencen viitetietokantaan, ja mukana on noin 3 100 eniten viitatuinta tieteilijää kautta maailman. Julkaisutietokannan kattavuuden vuoksi haku korostaa vahvasti englanninkielisiä julkaisuja.)  10.11.2016. Clarivate Analytics. Viitattu 18.10.2017. (englanniksi)
5. ↑  Lehtinen, Päivi: Miljoonarahoitus ahdistuneisuuden ja lääkeaineiden kuljetusproteiinien tutkimukseen Biomedicum. Viitattu 26.10.2017. (englanniksi)
6. ↑  Niemi, Mikko: *Effects of induction and inhibition of cytochrome P-450 enzymes on the pharmacokinetics and pharmacodynamics of oral antidiabetic drugs*. Diss. Helsingin yliopisto. ISBN 952-91-4219-6.
7. ↑  Hara, Jyrki: Professorin tavoite: Lääkitys, joka sopii juuri sinun geeneillesi  17.2.2017. Yleisradio. Viitattu 26.10.2017. (englanniksi)
8. ↑  Kotimaiset jäsenet  18.10.2017. Suomalainen Tiedeakatemia. Viitattu 26.10.2017.

Aiheesta muualla
----------------

* Mikko Niemi Tuhat-tutkimustietokannassa.[vanhentunut linkki] Helsingin yliopisto.
* Geenitieto muuttaa lääkitystä. *Lääkärilehti* 6.9.2012.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Tieteilijät Muokkaa Wikidatassa | 
* ORCID
* Publons
* ResearcherID

 |

 |